钦定古今图书集成/明伦汇编/氏族典/第163卷 > 《廖用贤尚友录》 > 桓彦范
## 钦定古今图书集成/明伦汇编/氏族典/第163卷 > 《廖用贤尚友录》 > 桓彦范

按《唐书桓彦范传》：“彦范字士则，润州丹阳人。以门荫
调右翊卫，迁司卫主簿。寻擢监察御史，累迁中丞。长
安中，为司刑少卿。李峤等奏往为酷吏破家者，请皆
宥雪，依违未从。彦范复上言，疏十上，卒见听。张柬之
将诛易之等，引与定策，于是以彦范为羽林将军，属
以禁兵。中宗复位，以为侍中，墨敕以方士郑普思为”
秘书监，叶静能为国子祭酒，彦范执不可，帝不从。时
武三思以迁太后衔恚，虑不利诸武，而韦后雅为帝
宠畏，且三思与烝乱，由是朋谗奇中。未几，罢彦范等
政事，加特进，封扶阳郡王。寻出为洺州刺史，改濠州。
三思令郑愔上变，乃贬泷州司马，谪徙岭外。三思虑
且复用，乃纳崔湜计，遣周利贞矫制杀之。